เรื่องเล่าจากแมงลือ
ก่อนอื่น “โมนิก้า” ขอแสดงความยินดีที่ตลาดหุ้นไทยเด้งกลับขึ้นมาปิดที่ 1,565 จุด บวกไป 41.11 จุด ด้วยมูลค่าการซื้อขาย 6.96 หมื่นล้านบาท
ก่อนอื่น “โมนิก้า” ขอแสดงความยินดีที่ตลาดหุ้นไทยเด้งกลับขึ้นมาปิดที่ 1,565 จุด บวกไป 41.11 จุด ด้วยมูลค่าการซื้อขาย 6.96 หมื่นล้านบาท
16 มี.ค. 2566

ก่อนอื่น “โมนิก้า” ขอแสดงความยินดีที่ตลาดหุ้นไทยเด้งกลับขึ้นมาปิดที่  1,565 จุด บวกไป 41.11 จุด ด้วยมูลค่าการซื้อขาย 6.96 หมื่นล้านบาท เป็นลำดับแรก แต่ถึงกระนั้นก็ยังมีปมในใจที่ทำให้เดี๊ยนรู้สึกเหมือนกับว่า ไปไม่สุด! หลังประเด็นร้อนหลายอย่างยังคงคลุมเครือต่อไป ส่งผลให้การวิ่งกลับขึ้นไปยืนเหนือระดับ 1,600 จุดไม่ใช่เรื่องง่าย เพราะอาจต้องเผชิญกับวิบากกรรมอีกหลายกระทอกน่ะซี
ด้วยเหตุนี้จึงขอแสดงความยินดีกับนักเล่นที่ขายหุ้นทำกำไรได้ทันเวลา เพราะเรื่องนี้เกี่ยวข้องกับไหวพริบของนักลงทุนล้วน ๆ และยังเป็นเกมหุ้นที่ต้องต่อสู้กันแบบ “วันต่อวัน” เดี๊ยนถึงได้ยินข่าวลือมากมายที่เกี่ยวข้องกับหุ้นตัวนั้นตัวนี้ ซึ่งบางข่าวก็พอรับฟังได้ แต่บางข่าวก็รับฟังไม่ได้ จึงอยากให้นักเล่นใช้วิจารณญาณในการรับฟังข่าวสารที่ “โมนิก้า” จะเม้าท์ให้ฟังต่อจากนี้พะย่ะค่ะ
ประเด็นแรกที่อยากจะเม้าท์ถึงคงเป็นแนวทางการแก้ปัญหา “เงินเฟ้อ” กับ “ดอกเบี้ย” ของฝั่งอเมริกา ยังเป็นเผือกร้อนที่ไม่รู้จะหาทางออกอย่างไร? เพราะสิ่งที่พูดกันปากต่อปากมีแต่เรื่องทฤษฎี แต่ในทางปฏิบัติยังไม่มีอะไรสัมฤทธิ์ผลสักอย่าง “โมนิก้า” ถึงมองสถานการณ์ดังกล่าวยังเป็นแรงกดดันที่จะทำให้ตลาดหุ้นทั่วโลกแกว่งตัวหนักต่อไปเรื่อย ๆ หลังมีข่าวเม้าท์ออกจากฝั่งอเมริกาว่า กองทุนโดนรีดีมเยอะมากเจ้าค่ะ
งานนี้จึงเป็นโจทย์ยากสำหรับ “โมนิก้า” โดยตรงในทันที เพราะไม่รู้ว่า การขายหุ้นหนัก ๆ เพื่อเตรียมเงินให้นักลงทุนมาไถ่ถอนจะเกิดขึ้นอีกตอนไหน? แม้ว่าเหตุการณ์ ณ เวลานี้จะดูสงบขึ้นกว่าเดิม แต่บรรดาแมงลือยังกระพือข่าวแบงก์รายใหม่ล้มไม่หยุดหย่อน ซึ่งก่อนหน้านี้มีการเอ่ยถึงแบงก์ “ซิลิคอนวัลเลย์” เป็นตัวต้นเรื่อง ถัดมาเป็นรายของแบงก์ “ซิกเนเจอร์” และล่าสุดก็มีข่าวลือ “เฟิร์สท์ รีพับลิค” อาจเป็นรายต่อไปนะคะ
เหล่านี้เป็นเรื่องราวที่ทำให้ผู้คนเกิดอาการหวาดหวั่นเป็นช่วง ๆ จนนำไปสู่การขายหุ้นแบบหูดับตับไหม้ แต่พอหายตกใจก็หวนกลับมาซื้อแหลกเหมือนกัน “โมนิก้า” ถึงอยากให้นักเล่นโฟกัสไปยังท่าทีของกองทุนในประเทศมากเป็นพิเศษ เพราะเป็นนักลงทุนอีกกลุ่มหนึ่งที่เป็นตัวกำหนดการขึ้นของดัชนีจะยาวแค่ไหน? จึงอยากให้ดูการกลับมาซื้อของกองทุนเป็นจำนวน 1.56 พันล้านบาทมีนัยสำคัญแค่ไหนจ้า!
เหมือนกับเสียงร่ำลือของขบวนการใต้ดินที่มุ่งหวังทุบหุ้น JMART เพื่อวัตถุประสงค์บางอย่างนั้น “โมนิก้า” มองเป็นเกมยาวที่ต้องติดตามดูให้ดีเป็นพิเศษ เพราะมีขาใหญ่บางกลุ่มกำลังพยายามปล่อยข่าวบางอย่างออกมา ซึ่งทำให้คนที่ได้ฟังเกิดอาการขวัญผวาไปตามกัน แต่พอประเมินความเป็นไปได้ที่กลุ่มขาใหญ่จะเข้ามามีอำนาจเหนือกลุ่มเจ้าของบริษัทนั้น..ไม่น่าใช่เรื่องจริง และการลงมาปิดที่ 21.40 บาท ลบไป 1.60 บาท หรือลงไป 6.95% ด้วยมูลค่าการซื้อขาย 1.39 พันล้านบาท ก็เป็นเอฟเฟกต์ระยะสั้นเท่านั้นนะจ๊ะ
ส่วนรายที่น่าเป็นห่วงกลายเป็น SCGP ซึ่งไหลลงสวนทางกับการเด้งแรงของตลาดหุ้นแบบนี้ บรรดาแมงลือเขาเม้าท์กันให้แซ่ดว่า น่าจะมีปัญหาเกี่ยวกับการปั๊มกำไร? จึงทำให้นักเล่นสถาบันเมินหน้าหนีกันเป็นแถว และเป็นสาเหตุให้ราคาหุ้นทิ้งตัวลงไปทำโลว์ที่ระดับ 47.50 บาท ก่อนจะตีกลับขึ้นมาปิดที่ระดับ 48.75 บาท ลบไป 0.50 บาท หรือลงไป 1% ด้วยมูลค่าการซื้อขาย 1.35 พันล้านบาทแบบนี้..เขาเรียกว่า เสียทรงนะจะบอกให้
*ประเด็นดังกล่าวทำให้ “โมนิก้า” อยากเม้าท์ถึงหุ้น MENA ขึ้นมาทันที เพราะข่าวล่ามาแรงที่บรรดาแมงลือเม้าท์ให้แซ่ดออกมาในทำนองที่ว่า แค่ขาใหญ่ที่ชื่อ มพศ. เข้าไปพบกับใครบางคนที่บริษัท ก็ทำให้ราคาหุ้นวิ่งระเบิดเถิดเทิง ทั้งที่ทุกอย่างยังไม่มีอะไรเปลี่ยนแปลงอย่างมีนัยสำคัญแบบนี้ มันทำให้เห็นว่า การยืนปิดที่ระดับ 2.56 บาท บวกไป 0.30 บาท หรือขึ้นไป 13.30% ด้วยมูลค่าการซื้อขาย 134 ล้านบาท น่าจะเป็นการลากไปออกของนะตัวเอง
*ตบท้ายกันที่ข่าวเม้าท์เกี่ยวกับการชิงเก้าอี้เลขา ก.ล.ต. กันสักหน่อยดีกว่า หลังมีเสียงร่ำลือถึงตัวผู้สมัครเที่ยวนี้มีมากถึง 6 คน ซึ่งสร้างความงุนงงให้กับผู้คนในตลาดหุ้นเป็นอย่างยิ่ง เพราะจำนวนผู้สมัครก่อนหน้านี้มีแค่ 4 คนเท่านั้น แต่จู่ ๆ กลับเพิ่มขึ้นแบบนี้..มันทำให้เห็นว่า เที่ยวนี้วิ่งกันฝุ่นตลบอย่างแน่นอน เพราะแต่ละสายก็มีแบ็คอัพที่ไม่ธรรมดากันทั้งนั้น จึงกลายเป็นเรื่องสนุกที่เม้าท์ยาว ๆ ไปได้เลยคุณแม๊!